CELEX: 32012B0574
Language: mt
Date: 2012-05-10 00:00:00
Title: 2012/574/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2010

17.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 286/192
            
         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2010
   (2012/574/UE)
   IL-PARLAMENT EWROPEW,
   
               —
            
            
               wara li kkunsidra l-kontijiet annwali finali tal-Aġenzija Ewropea għas-Sustanzi Kimiċi għas-sena finanzjarja 2010,
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sustanzi Kimiċi għas-sena finanzjarja 2010, flimkien mat-tweġibiet tal-Aġenzija (1),
            
         
               —
            
            
               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),
            
         
               —
            
            
               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
            
         
               —
            
            
               wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill (3) li jistabbilixxi Aġenzija Ewropea għas-Sustanzi Kimiċi, u b’mod partikolari l-Artikolu 97 tiegħu,
            
         
               —
            
            
               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
            
         
               —
            
            
               wara li kkunsidra r-Regola 77 u l-Anness VI tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0126/2012),
            
         
               1.
            
            
               Jagħti l-kwittanza lid-Direttur Eżekuttiv tal-Aġenzija Ewropea għas-Sustanzi Kimiċi għall-implimentazzjoni tal-baġit tal-Aġenzija għas-sena finanzjarja 2010;
            
         
               2.
            
            
               Jippreżenta l-kummenti tiegħu fir-riżoluzzjoni t’hawn isfel;
            
         
               3.
            
            
               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għas-Sustanzi Kimiċi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Martin SCHULZ
      
      
         
            Is-Segretarju Ġenerali
         
         Klaus WELLE
      
   
   
      (1)  ĠU C 366, 15.12.2011, p. 33.
   
      (2)  ĠU L 248, 16.9.2002, p. 1.
   
      (3)  ĠU L 396, 30.12.2006, p. 1.
   
      (4)  ĠU L 357, 31.12.2002, p. 72.
   ANNESS
   
      RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN
   
   
               Aġenzija Ewropea għas-Sustanzi Kimiċi
            
            
               2008
            
            
               2009
            
         
               Il-Prestazzjoni
            
            
               L-Aġenzija tibbenefika jekk tiżviluppa proċeduri biex min juża s-servizz tagħha jkun jista’ jikkumentalha dwaru u jekk tiżviluppa konċentrazzjoni aktar qawwija fuq il-klijent
            
            
               Jitlob li l-Qorti tal-Awdituri twettaq awditjar tal-prestazzjoni tal-Aġenzija
            
         
               Ġestjoni baġitarja u finanzjarja
            
            
               
                           —
                        
                        
                           Jitlob lill-Aġenzija tieħu miżuri bil-għan li ttejjeb l-ippjanar u l-monitoraġġ tar-riżorsi u l-approprjazzjonijiet tagħha (41 % tal-approprjazzjonijiet għall-impenji allokati għall-attivitajiet operazzjonali kienu riportati u 37,5 % ġew annullati)
                        
                     
                           —
                        
                        
                           Jitlob lill-Kummissjoni teżamina modi biex tassigura li l-prinċipju ta’ ġestjoni abbażi tal-ħtiġijiet jiġi mplimentat bis-sħiħ (riżervi ta’ flus kontanti fl-2008: EUR 18 747 210,75)
                        
                     
            
               Jistieden lill-Aġenzija sabiex tiżviluppa aktar l-ippjanar u l-monitoraġġ tal-akkwist pubbliku u l-eżekuzzjoni tal-baġit tagħha sabiex tnaqqas il-proporzjon ta’ approprjazzjonijiet li jkunu ttrasferiti għas-sena ta’ wara; jinnota, fil-fatt, li l-Qorti tal-Awdituri rreġistrat trasferiment għas-sena ta’ wara ta’ EUR 20 000 000 (29 % tal-approprjazzjonijiet) għas-sena baġitarja 2010, li madwar 88 % minnu jikkorrispondi għal attivitajiet li għadhom ma kinux implimentati (jew, f’xi każijiet, prodotti li ma waslux) fl-aħħar tas-sena; jirrimarka, barra minn hekk, li 5 % tal-approprjazzjonijiet (EUR 3 000 000) kienu kkanċellati
            
         
               Riżorsi Umani
            
            
               
                           —
                        
                        
                           Jistieden lill-Aġenzija tieħu ħsieb l-implimentazzjoni tal-proċedura tar-reklutaġġ
                        
                     
                           —
                        
                        
                           Kwistjonijiet ta’ trasparenza: f’erbatax-il proċedura ta’ reklutaġġ, l-indipendenza tal-membri tal-kumitati tal-għażla ma kinitx garantita minħabba l-fatt li d-direttur tal-Aġenzija nnifsu kien ippresieda dawn l-istess kumitati - JIFRAĦ lill-Aġenzija għad-deċiżjoni tagħha li d-Direttur ma jipparteċipax aktar fil-ħidmiet tal-kumitati tal-għażla
                        
                     
                           —
                        
                        
                           Jistieden lill-Aġenzija biex tistabbilixxi proċeduri ta’ trasferiment li jkunu definiti b’mod ċar
                        
                     
            
               Hu importanti li l-Aġenzija tibqa’ timmonitorja l-implimentazzjoni tal-baġit u tal-pjan ta’ reklutaġġ tagħha
            
         
               Il-Verifika Interna
            
            
               L-awditjar ta’ tliet proċeduri wera nuqqasijiet fid-dokumentazzjoni ta’ sommarju tax-xogħol tal-kumitati tal-għażla (nuqqas ta’ ġustifikazzjoni)
            
            
               
                           —
                        
                        
                           Jistieden lid-Direttur Eżekuttiv tal-Aġenzija biex jinforma lill-awtorità ta’ kwittanza dwar il-kontenut tal-pjan ta’ awditjar tagħha
                        
                     
                           —
                        
                        
                           Jistieden lill-Aġenzija biex tinforma lill-awtorità ta’ kwittanza dwar il-passi meħuda għat-titjib tas-sistema ta’ kontroll tagħha bit-tisħiħ taċ-ċirkwiti finanzjarji, tal-flussi tax-xogħol, tal-awditjar, tal-pjanijiet ta’ azzjoni, u tal-evalwazzjonijiet tar-riskju tagħha
                        
                     
                           —
                        
                        
                           Iħeġġeġ lill-Aġenzija biex effettivament tiżgura li:
                           
                                       —
                                    
                                    
                                       il-komponenti kollha għal deċiżjonijiet ta’ finanzjament ikunu ġew stabbiliti;
                                    
                                 
                                       —
                                    
                                    
                                       l-informazzjoni meħtieġa f’kull livell ġewwa l-organizzazzjoni tkun iddefinita u indirizzata kif suppost;
                                    
                                 
                                       —
                                    
                                    
                                       il-programm ta’ ħidma annwali juri r-riżorsi kollha disponibbli permezz tal-baġit;
                                    
                                 
                                       —
                                    
                                    
                                       id-dokumentazzjoni tal-proċeduri finanzjarji u l-listi ta’ kontroll tkun iffinalizzata u aġġornata
                                    
                                 
                     
          ---documentbreak--- 
   
               17.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 286/193
            
         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2010
   IL-PARLAMENT EWROPEW,
   
               —
            
            
               wara li kkunsidra l-kontijiet annwali finali tal-Aġenzija Ewropea għas-Sustanzi Kimiċi għas-sena finanzjarja 2010,
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sustanzi Kimiċi għas-sena finanzjarja 2010, flimkien mat-tweġibiet tal-Aġenzija (1),
            
         
               —
            
            
               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),
            
         
               —
            
            
               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
            
         
               —
            
            
               wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill (3) li jistabbilixxi Aġenzija Ewropea għas-Sustanzi Kimiċi, u b'mod partikolari l-Artikolu 97 tiegħu,
            
         
               —
            
            
               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,
            
         
               —
            
            
               wara li kkunsidra r-Regola 77 u l-Anness VI tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0126/2012),
            
         
               A.
            
            
               billi l-Qorti tal-Awdituri affermat li kisbet assigurazzjonijiet raġonevoli li l-kontijiet annwali tal-Aġenzija Ewropea għas-Sustanzi Kimiċi (l-Aġenzija) għas-sena finanzjarja 2010 huma affidabbli u li l-operazzjonijiet sottostanti huma legali u regolari;
            
         
               B.
            
            
               billi fil-10 ta’ Mejju 2011 il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tagħha għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:
               
                           —
                        
                        
                           talab lill-Aġenzija tinforma lill-awtorità tal-kwittanza dwar il-passi meħuda għat-titjib tas-sistema ta’ kontroll tagħha permezz tat-tisħiħ taċ-ċirkwiti finanzjarji, il-flussi tax-xogħol, il-pjani ta’ azzjoni u l-evalwazzjonijiet tar-riskju tagħha;
                        
                     
                           —
                        
                        
                           ħeġġeġ lill-Aġenzija biex effettivament tiżgura li:
                           
                                       —
                                    
                                    
                                       il-komponenti kollha għad-deċiżjonijiet ta’ finanzjament ikunu stabbiliti,
                                    
                                 
                                       —
                                    
                                    
                                       l-informazzjoni meħtieġa f'kull livell fl-organizzazzjoni tkun iddefinita u indirizzata kif suppost,
                                    
                                 
                                       —
                                    
                                    
                                       il-Programm ta’ Ħidma Annwali (AWP) juri r-riżorsi kollha disponibbli permezz tal-baġit,
                                    
                                 
                                       —
                                    
                                    
                                       id-dokumentazzjoni tal-proċeduri finanzjarji u l-listi ta’ kontroll ikunu iffinalizzati u aġġornati;
                                    
                                 
                                       —
                                    
                                    
                                       stieden lill-Aġenzija sabiex tiżviluppa aktar l-ippjanar u l-monitoraġġ tal-akkwist pubbliku u l-eżekuzzjoni tal-baġit tagħha sabiex tnaqqas il-proporzjon ta’ approprjazzjonijiet li jkunu ttrasferiti għas-sena ta’ wara;
                                    
                                 
                     
         
               C.
            
            
               billi l-baġit kumplessiv għall-Aġenzija għas-sena 2010 kien jammonta għal EUR 75 500 000 meta mqabbel ma’ EUR 70 400 000 fl-2009, ammont li jirrappreżenta żieda ta’ 7,24 %;
            
         
               D.
            
            
               billi l-Aġenzija rċeviet kontribut temporanju ta’ EUR 36 000 000 mill-Unjoni u mill-EFTA;
            
         
      Il-ġestjoni baġitarja u finanzjarja
   
   
               1.
            
            
               Jinnota li l-Qorti tal-Awdituri rrappurtat li l-baġit tal-Aġenzija għall-2010 kien ta’ EUR 75 000 000 waqt li l-Aġenzija rrappurtat baġit ta’ EUR 75 500 000 għas-sena finanzjarja 2010;
            
         
               2.
            
            
               Jirrikonoxxi mill-Aġenzija li hija ffinanzjata permezz ta’ miżati mħallsa mill-industrija għar-reġistrazzjoni ta’ sustanzi kimiċi u minn kontribuzzjoni potenzjali tal-Unjoni;
            
         
               3.
            
            
               Ifakkar li l-kontribuzzjoni inizjali tal-Unjoni lill-Aġenzija għall-2010 ammontat għal EUR 25 305 000; josserva madankollu li EUR 8 700 000, li ġejjin mill-irkupru tal-bilanċ pożittiv, żdiedu ma’ dak l-ammont, u għaldaqstant il-kontribuzzjoni totali tal-Unjoni tammonta għal EUR 34 005 000 għall-2010 (6); jirrikonoxxi, barra minn hekk, li peress li normalment id-dħul mill-miżati jkun akkreditat lill-Aġenzija biss lejn l-aħħar tas-sena, il-kontribut tal-Unjoni tqies meħtieġ sabiex jippermetti l-ħlas tal-kost operazzjonali sa Ottubru 2010;
            
         
               4.
            
            
               Jinnota li l-Aġenzija tirreferi għall-kontribut temporanju mill-Unjoni ta’ EUR 36 000 000 għall-2010 għalkemm dak l-ammont jinkludi l-kontribut tal-EFTA;
            
         
               5.
            
            
               Jaċċerta mir-rapport tagħha dwar il-ġestjoni baġitarja u finanzjarja (RBFM) li l-Aġenzija impenjat ruħha li tagħti lura l-kontribut temporanju tal-Unjoni kollu kemm hu lill-Kummissjoni malli tirċievi n-nota ta’ debitu korrispondenti; jirrikonoxxi mill-Aġenzija li r-rimborż tal-kontribut temporanju sar f'Marzu 2011 u li l-interessi tħallsu lill-Kummissjoni;
            
         
               6.
            
            
               Jirrikonoxxi mill-RBFM tagħha li l-baġit inizjali tal-Aġenzija għall-2010 ammonta għal EUR 86 481 700; jinnota, madankollu, li tul is-sena l-Bord ta’ Tmexxija adotta żewġ baġits ta’ emenda li naqqsu l-infiq baġitarju b'total ta’ EUR 11 000 000 (12,75 %);
            
         
               7.
            
            
               Jinnota mill-RBFM li l-baġit adottat għat-Titolu I fl-2010, EUR 47 214 285, kien emendat bi tnaqqis ta’ 8 %, jiġifieri b'EUR 3 787 650,18; jirrikonoxxi l-kumment tal-Aġenzija li r-raġuni prinċipali għat-tnaqqis kienet rata ta’ reklutaġġ iktar baxxa meta mqabbla mal-pjani inizjali; jinnota wkoll li r-rata ta’ eżekuzzjoni għat-Titolu I laħqet 97,2 %;
            
         
               8.
            
            
               Josserva wkoll mill-RBFM li l-infiq fit-Titolu II irrappreżenta 92,4 % tal-baġit emendat (EUR 10 739 727,92 vs. EUR 11 624 281,05), li huwa r-riżultat tal-kanċellazzjoni ta’ diversi proġetti ta’ konsulenza IT li se jkunu implimentati b'kuntratt futur ta’ esternalizzazzjoni fl-2011;
            
         
               9.
            
            
               Jistabbilixxi mir-rapport annwali dwar l-attività (AAR) li l-Aġenzija rnexxielha tipproċessa kważi 23 000 ħlas ta’ miżata lilha, li rriżulta fi dħul mill-miżati ta’ EUR 349 700 000;
            
         
               10.
            
            
               Jinnota mill-Qorti tal-Awdituri li fl-2010 l-Aġenzija saret kapaċi tiffinanzja lilha nfisha kompletament, iżda li għad hemm lok għar-reviżjoni tar-Regolament Finanzjarju tagħha biex jinkludi mekkaniżmu għaż-żamma tal-ammont ta’ dħul tal-Aġenzija li jaqbeż id-dħul li teħtieġ għall-finanzjament tal-attivitajiet futuri tagħha;
            
         
               11.
            
            
               Jinnota t-tweġiba tal-Aġenzija li tgħid li se tinkludi proposta għal mekkaniżmu għall-ġestjoni tad-dħul żejjed fir-rieżami li jmiss tar-Regolament Finanzjarju tagħha; jifhem mill-AAR tal-Aġenzija li sar arranġament ma’ kustodju estern ta’ reputazzjoni tajba u li qed jitħejja arranġament ieħor sabiex ikun żgurat li r-riżervi ta’ flus akkumulati jinżammu b'mod sikur u jkun iddiversifikat ir-riskju fejn jidħlu dawn ir-riżervi li għandhom ikunu s-sors prinċipali ta’ finanzjament għall-Aġenzija sakemm jidħol fis-seħħ il-Qafas Finanzjarju 2014-2020; jirrikonoxxi mill-Aġenzija li r-riżervi tal-flus ġew allokati għall-immaniġġjar ta’ assi fil-Bank Ewropew tal-Investiment u l-Bank Ċentrali tal-Finlandja;
            
         
      Ir-riporti tal-appropjazzjonijiet
   
   
               12.
            
            
               Jistabbilixxi mill-RBFM tal-Aġenzija li r-riporti tal-approprjazzjonijiet ta’ impenn u ta’ pagament, EUR 12 254 740,59, huma marbuta prinċipalment mal-ispejjeż għall-appoġġ tal-IT għall-operazzjonijiet (EUR 5 747 560,42), kif ukoll mal-amministrazzjoni ġenerali tal-Aġenzija (EUR 1 555 943,82);
            
         
               13.
            
            
               Jistabbilixxi wkoll mill-RBFM li l-ammont totali ta’ EUR 2 533 156,09 kien ikkanċellat mill-approprjazzjonijiet ta’ impenn u ta’ pagament riportati mill-baġit tal-2009; jinnota li dan jikkonċerna b'mod partikulari t-Titolu II;
            
         
               14.
            
            
               Jiddispjaċih li l-Qorti tal-Awdituri, fir-rapport tagħha dwar il-kontijiet annwali tal-Aġenzija għas-sena finanzjarja 2010, ma ssemmix l-approprjazzjonijiet tal-Aġenzija li ġew riportati u kkanċellati;
            
         
               15.
            
            
               Jilqa' l-isforzi tal-Aġenzija fit-titjib tal-ippjanar u l-monitoraġġ tar-riżorsi u l-introduzzjoni ta’ linji gwida biex trawwem il-prinċipju tal-annwalità; jirrikonoxxi b'mod partikolari li l-Aġenzija rnexxielha tnaqqas ir-rata ta’ riporti minn 29,7 % fl-2009 għall-16,3 % fl-2010;
            
         
               16.
            
            
               Jenfasizza wkoll li l-Aġenzija taħdem bi krediti li mhumiex disassoċjati bejniethom fit-Titoli kollha tagħha, u għalhekk mhux realistiku li wieħed jistenna li l-operazzjonijiet kollha bbaġitjati għal sena kalendarja waħda jkunu kemm impenjati u kemm imħallsa fl-istess sena baġitarja, speċjalment għan-nefqa operazzjonali bħal dik fuq il-proġetti (eż. l-iżvilupp tas-sistemi IT);
            
         
      Il-proċedura tal-akkwist
   
   
               17.
            
            
               Jinnota wkoll mill-AAR tal-Aġenzija li saru 350 akkwist fl-2010, inklużi l-kuntratti ta’ qafas multiannwali għall-IT, għal servizzi ta’ konsulenza dwar is-sigurtà, il-kwalità u l-ġestjoni, għall-kwistjonijiet differenti relatati mal-komunikazzjoni u għat-taħriġ fil-lingwi;
            
         
               18.
            
            
               Jirrikonoxxi b'mod partikolari li volum għoli ta’ kkuntrattar sar taħt kuntratti ta’ qafas eżistenti fil-qasam tas-servizzi ta’ konsulenza għall-IT, kif ukoll fir-rigward ta’ mistoqsijiet xjentifiċi, tekniċi, ambjentali u soċjo-ekonomiċi b'rabta ma’ REACH;
            
         
      Il-ġestjoni tar-riżorsi umani (HR)
   
   
               19.
            
            
               Jinnota mill-AAR tal-Aġenzija li fl-2010 l-Aġenzija rreklutat iktar minn 120 membru tal-persunal ġdid; jirrikonoxxi b'mod partikolari li saret enfasi qawwija fuq ir-reklutaġġ ta’ persunal espert biex tissaħħaħ il-kapaċità xjentifika tal-Aġenzija; jinnota wkoll li r-reklutaġġ ta’ maniġers f'karigi ta’ livell medju u għoli kien ukoll prijorità sabiex tkun żgurata l-implimentazzjoni tal-istruttura organizzattiva l-ġdida minn Jannar 2011;
            
         
               20.
            
            
               Jistieden lill-Aġenzija biex ittejjeb il-mod kif tippjana l-attivitajiet u l-proġetti tal-HR tagħha meta tistabbilixxi l-AWP tagħha; josserva b'mod partikolari mill-AAR tagħha li minħabba r-rata għolja u l-impatt fuq is-servizzi tal-HR tal-iskadenzi għar-reġistrazzjoni, naqas il-livell ta’ prijorità tal-attivitajiet ta’ taħriġ u diversi proġetti tal-HR ġew posposti jew amministrati fuq livell aktar baxx minn dak inizjalment previst;
            
         
      Kunflitt ta’ interessi
   
   
               21.
            
            
               Waqt li jinnota li l-Aġenzija hija involuta f'deċiżjonijiet ta’ importanza kbira għall-konsumaturi, u waqt li jqis l-espożizzjoni tagħha minħabba l-importanza tagħha għall-industrija, huwa jinsab ħerqan li jirċievi u jiddiskuti s-sejbiet u r-rakkomandazzjonijiet mir-Rapport Speċjali tal-Qorti tal-Awdituri dwar sitwazzjonijiet ta’ kunflitt ta’ interessi li għandu joħroġ qabel tmiem Ġunju 2012;
            
         
               22.
            
            
               Iqis li, wara l-fażi inizjali ta’ tnedija b'enfasi fuq il-proċeduri, l-Aġenzija teħtieġ tiżgura li l-baġit u l-persunal tagħha jkunu allokati b'mod li jippermettilha rendiment sħiħ rigward is-sustanza, partikolarment fir-rigward tal-evalwazzjoni, ir-restrizzjonijiet u l-awtorizzazzjoni;
            
         
      L-awditjar intern
   
   
               23.
            
            
               Iqis li l-Aġenzija tejbet il-proċessi amministrattivi (inklużi ċ-ċirkwiti finanzjarji) u l-fluss operazzjonali tagħha bl-iżvilupp ta’ Sistema Integrata ta’ Ġestjoni ta’ Kwalità (ISO9001); jilqa' wkoll il-fatt li l-Aġenzija integrat l-evalwazzjonijiet tar-riskju fl-istabbiliment tal-prioritajiet u l-programm ta’ ħidma annwali tagħha, u, fejn ikun xieraq, bħala bażi għat-teħid tad-deċiżjonijiet; iqis li din hija waħda mill-aqwa prattiki u li għandha tiġi segwita mill-aġenziji oħra;
            
         
               24.
            
            
               Jirrikonoxxi li skont l-Aġenzija, is-Servizz tal-Awditjar Intern wettaq ħidma ta’ konsulenza dwar it-tħejjija għar-reġistrazzjoni u r-riżultat kien maħruġ u trażmess lid-Direttur Eżekuttiv fl-14 ta’ April 2010; jenfasizza li din il-verifika għandha l-għan li tevalwa kemm hi ppreparata l-Aġenzija biex tlaħħaq mal-iskadenzi tar-reġistrazzjoni fil-ġejjieni;
            
         
               25.
            
            
               Jilqa' f'dan ir-rigward l-istabbiliment mill-Aġenzija ta’ unità ta’ reġistrazzjoni u sottomissjoni separata kif ukoll ta’ task force ta’ kontinġenza; jitlob, madankollu, lill-Aġenzija ttejjeb il-konsistenza fit-trattament tal-fajls; jinnota li dan huwa prerekwiżit għal attivitajiet ta’ reġistrazzjoni u li l-Aġenzija għandha żżid l-isforzi tagħha f'dan ir-rigward billi tistabbilixxi proċess standard għall-aġġornamenti tar-regoli ta’ reġistrazzjoni, u traċċa suffiċjenti tal-informazzjoni u d-dokumentazzjoni dwar deċiżjonijiet meħuda dwar l-aġġornamenti tar-regoli;
            
         
               26.
            
            
               Jistieden ukoll lill-Aġenzija tipprepara l-persunal tal-unità tar-reġistrazzjoni tagħha għal ammont ta’ xogħol akbar mil-livell attwali, billi tħarrġu (u b'mod partikolari lill-maniġers ta’ livell medju tal-unità) u billi tistabbilixxi arranġamenti biex il-persunal l-iktar importanti ikollu sostituti biex jappoġawh; jenfasizza li l-kompitu tal-unità tar-reġistrazzjoni għandu jkun iffukat fuq l-attivitajiet ċentrali li għalihom huwa meħtieġ għarfien speċifiku dwar ir-reġistrazzjoni;
            
         
               27.
            
            
               Jistieden lill-Aġenzija biex issegwi metodoloġija għar-rappurtar li tkun strettament minn fuq għal isfel/minn isfel għal fuq u bi prinċipji ta’ gwida ċari sabiex tiddefinixxi l-indikaturi rilevanti u l-għodda li għandhom jintużaw;
            
         
               28.
            
            
               Jirrikonoxxi dak li qalet l-Aġenzija li l-Kapaċità tal-Awditjar Intern għamlet żewġ verifiki interni ta’ assigurazzjoni fl-2010: waħda dwar il-“Proċess ta’ Sostituzzjoni tal-Persunal” u l-oħra dwar il-“Proċess ta’ Fatturazzjoni għall-Miżati”;
            
         
      Il-Prestazzjoni
   
   
               29.
            
            
               Jinnota li lejn l-aħħar tal-2010 għaddew żewġ skadenzi importanti għal REACH u għar-Regolament dwar il-Klassifikazzjoni, l-Ittikkettar u l-Imballaġġ; jilqa', għalhekk, il-fatt li l-Aġenzija kienet kapaċi timmaniġġja b'suċċess l-ilqugħ u l-ipproċessar ta’ 25 000 dossier ta’ reġistrazzjoni dwar 4 300 sustanza kimika li jew huma komunement użati fl-Ewropa jew huma l-aktar perikolużi, u ta’ aktar minn 3 miljun notifika għal aktar minn 100 000 sustanza klassifikata u li trid tiġi ttikkettata għall-protezzjoni tal-utent;
            
         
               30.
            
            
               Jilqa' l-inizjattivi tal-Aġenzija għat-tisħiħ tal-attenzjoni lill-klijent u l-proċeduri għall-kummenti b'rispons għas-servizzi tagħha; huwa partikolarment sodisfatt li l-Aġenzija tat attenzjoni partikolari lill-attivitajiet ta’ komunikazzjoni tagħha bħall-ġranet għall-partijiet interessati, il-pubblikazzjonijiet u l-għajnuna għall-utenti;
            
         
               31.
            
            
               Jinsab sodisfatt mis-suċċess tal-ħidma tal-Aġenzija fl-implimentazzjoni tal-leġiżlazzjoni dwar is-sustanzi kimiċi tal-Unjoni;
            
         
               32.
            
            
               Iqis l-iżviluppi fil-kuntest tal-kuntratti tal-IT bħala riżultat tal-kost sinifikanti tagħhom u d-dewmien li kien hemm fil-fażi ta’ tħejjija;
            
         
      Ir-rwol tal-koordinatur tan-netwerk tal-aġenziji
   
   
               33.
            
            
               Jifrah lill-Aġenzija tax-xogħol effikaċi tagħha bħala koordinatur tan-netwerk tal-aġenziji waqt il-proċedura ta’ kwittanza tal-2010;
            
         
               34.
            
            
               Jiġbed l-attenzjoni għar-rakkomandazzjonijiet tiegħu fir-rapporti dwar il-kwittanza preċedenti, kif stabbiliti fl-Anness għal din ir-riżoluzzjoni;
            
         
               35.
            
            
               Jirreferi, fir-rigward tal-kummenti l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (7) dwar il-prestazzjoni, il-ġestjoni finanzjarja u l-kontroll tal-aġenziji.
            
         
      (1)  ĠU C 366, 15.12.2011, p. 33.
   
      (2)  ĠU L 248, 16.9.2002, p. 1.
   
      (3)  ĠU L 396, 30.12.2006, p. 1.
   
      (4)  ĠU L 357, 31.12.2002, p. 72.
   
      (5)  ĠU L 250, 27.9.2011, p. 150.
   
      (6)  ĠU L 64, 12.3.2010, p. 447.
   
      (7)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).